
Božanski naš Spasitelj, došavši na ovaj svijet, 
da nam pokaže put spasenja, da nas nauči što nam 
je vjerovati i kako imamo živiti, da nas oslobodi od 
vječnog osudjenja, jer je On ,Put i istina i život 
(Iv. 14, 6)“, žrtvova se sav za nas. Ali djelo spase- 
nja trebalo je da nastavi i iza Njegove smrti, pak 
zato, prije nego li se vrati k Ocu, nadje način kako 
da i unaprijed do vijeka živi u svojim zastupsicima: 
na zemlji. Eno ga, iza uskrsnuća, na vrhu gore me- 
dju svojim učenicima. Svjedoci su mu nebo i zem- 


lja, kad otvara svoja božanska usta, te govori Apo- 
stolima: ,Dana mi je sva vlast na nebu i na zemlji 
(Mat. 28, 18% ,Kao što Otac posla mene, i ja ša- 
ljem vas. Ovo rekavši, dahnu i reće im: Primite 
Duha Sveioga (Iv. 20, 21-22)". »Idite dakle i naučile 
sve narode. 1 evo ja san s vama u sve dane do 
svršetka vijeka (Mat. 28, 19-20)“. Ovim riječima 0- 
stavi Gospodin svojim nasljednicima svu svoju vlast, 
za sve vjekove, da svim narodima navještaju sve 
ona što je On Apostole učio. A da se, po ljudskoj 
slabaći, Njegovo djelo ne izvrgne pokvarenosti, On 
nevidljivo ostaje sa svojim nasljednicima, i obečaje 
im trajnu pomoć Duha Svetoga. 

Tako svi oni narodi, svi oni pojedinci, koji 
poučeni budu uzvjerovali, sakupljeni oko svojih du- 
hovnih pastira, Aposlola i njihovih nasljednika Bi- 
skupa, kojima je sam Gospodin Isukrst predao vlast 
pravo i dužnost, da uče i vode vjernike, sačinjavaju 
divnu i jedinstvenu Crkvu Isukrstovu, svetu Katc- 
lišku Crkvu. 

Ovo su temeljne istine naše svete vjere, koje 
hoćemo da Vam dozovemo u pamet, e da zahvalju- 
jući Bogu što Vas je milostivo učinio sinovima ove 
Crkve, učvrstite se još više u vjeri, te svojim živ- 
ljenjem pokažete se dostojna uda mističnog ili otaj- 
stvenog Tijela Isukrstova, a ujedno junački odbijate 
sve napasti neprijatelja vašega spasenja, 

Ovaj svijet sliči velikom moru, koje je nemir- 
no, često tako uzburkano, da mnogi doživu na njc- 
mu brodolom, buduć nestalnost i nesloga u svemu. 
Ali jer ,samo je jedno potrebno (Lak. 10, 42)“, isti- 
ne spasenja ne smiju se izložiti takvoj nestalnosti. 
Zato Gospodin ustanovi svoju Crkvu, da bude kao 
korablja Nojeva, u kojoj bi ljudi dobre volje u op- 
ćem vrilogu našli spas. Ona je ,stupi temelj istine 


(1 Tim. 3, 15)“, nepogrešiva učiteljica; ona je bila 
navještena od proroka, od Isukrsta osnovana, od 
Apostola raširena, a od njihovih nasljednika ravna- 
na ; ona je čista Zaručnica Isukrstova ,bez ljage i 
bez brazgotine (Ef, 5, 27)“. Ona će trajati do konca 
svijeta, te nikakve neprijateljske navale ne će je c- 
boriti, jer ,vrata paklena ne će je nadvladati (Mat. 
16, 18)“. I evo već je dvadeset vjekova od kad je 
ona od Isukrsta osnovana. Propale su kroz ovo 
vrijeme velike i silne države, srušila su se tolika 
prijestolja, ali Crkva Krstova stoji nepomično. Nije- 
dna država na svijetu, nijedna vlast nije pretrpjela 
toliko navala unutarnjih i izvanjskih koliko sveta 
Crkva Katolička. Ona je vidjela od svojih sinova 
toliko krivovjerstva i otpada, okolo sebe toliko ne- 
znanja i pokvarenosti, djavolskih lukavosti i sple- 
taka, svetogrdja, kleveta i potvora, te progonstva 
sotonske mržnje do dneva današnjega, a sve je ona 
nadvladala, te njezini neprijatelji smrviše se u prah, 
a ona ostade još jača nego li prije, jer je ona djelo 
Božje, jer je ona  ,tijelo Njegovo, i nadopunjenje 
Onoga, koji sve u svima nadopunjuje (Ef. 1, 23)“. 
Kao što je pokvareni svijet kraljestvo sotone, 
tako je sveta Crkva kraljestvo Isukrstovo, Stoga, 
kako za vrijeme potopa ljudi su se mogli spasiti 
jedino u korablji Nojevoj, tako u potopu opačine, 
laži i zabluda, ljudi mogu se spasiti jedino u svetoj 
Katoličkoj Crkvi: izvan Crkve nema spasenja. Crkva 
je učiteljica, a mi učenici; Crkva je majka, a mi 
djeca njezina; Crkva je kraijica, a mi podanici nje- 
zini; i radi toga je moramo slijediti, ljubiti i slušati. 
Zato svaki pravi kršćanin će s oduševljenjem i radošću 
iz dubine srca opetovali s Ocima Nicejskog Sabora: 
Ispovijedam jednu, svetu, katoličku i apostolsku Cr- 
kvu! Tko ne vjeruje i ne slijedi Crkvu, Krstovu 
Zaručnicu, taj ne vjeruje ni u Isukrsta, koji kaže: 

Ako li crkvu ne posluša, neka ti bude kao nezna- 
božac i javni grešnik (Mat. 18, 17)“. 

Nego da bude tko poslušan Crkvi, treba da 
sluša Svetog Oca Papu, jer je Papa glava Crkve, 
te Biskupe, koje je Duh Sveti postavio, da uprav- 
ljaju Crkvom Božjom (Dj. Ap. 20. 28). Moramo po- 
korno slušati Papu, jer je on Nasljednik Svetog 
Petra, kojemu je Isukrst rekao: ,Ti si Petar (Stijena) 
i na toj Stijeni sagradit ću Crkvu svoju (Mat, 16, 
18)“. Petru je Gospodin predao vrhovnu vlast pa- 
stira i učitelja mimo sve ostale: ,Tebi ću dati klju- 
čeve kraljestva nebeskoga (Mat. 16, 19)“. ,Pasi ja- 
ganjce moje: Pasi ovce moje (Iv. 21, 15-18)“. ,Ši- 
mune, Šimune (Petre), evo sotona kuša da vas pro- 
rešeta kao pšenicu, ali ja sam molio za te, da ne 
malaksa vjera tvoja, a ti jednoć obraćen utvrdi braću 
svoju (Luk. 22, 31-32)“. A vlast Petrovu su primili 
i vršili i vrše njegovi nasljednici rimski Pape sve 
do dana današnjega kao Poglavice svete Crkve, i to je 
obilježje prave Crkve Isukrstove. Ne može biti dru- 
štva bez poglavice, pak ni prave Crkve bez vrhov- 
nog glavara, i to jer je Crkva djelo Božje, ne može 
biti Crkva bez glavara, koji imade pravu, zakonitu 
vlast od Boga. ,Gdje je Petar, ondje je i Crkva“ 
vapi sveti Ambroz (4 god. 397); a prije njega sveti 
Irenej (f god. 202) veli da ,svi vjernici moraju slu- 
šati rimsku Crkvu“; a sveti Ciprijan (god. 248) o- 
pominje: ,Ne može da ima Boga za Oca, iko nema 
Crkvu za Majku“; a naš sveti Jerolim (+ god. 420) 
govori .Ja vičem svim glasom: Onaj koji je zdru- 
žen sa Stolicom Petrovom, onaj je moj“. Ovako su 
učili i vjerovali sveti Naučitelji Crkve. 

Glasoviti francuski Biskup Bossuet kliće: ,Ako 
(ebe zaboravim, o Rimska Crkvo, zaboravio ja i 
sama sebe, neka mi usahne jezik i ukoreni se u 
mojim ustima, ako ti ne budeš uvijek prva u mojoj 
pameti, prva u mojem veselom pjevanju !“. 

Ako dakle Gospodin Isukrst vlada svojom Cr- 
kvom i živi u Crkvi, jasno je da pravi vjernici Isu- 
krstovi ne samo će vjerovati, ljubiti i častiti Crkvu, 
nego i svojim živijenjem pokazati će se pravim nje- 
zinim sinovima, vršeći zapovijedi iste svete Crkve, 
poštujući njezine ustanove, te ponoseći se da joj 
pripadaju, govorit će o njoj s ljubavlju i poštova- 
njem. Nažalost moramo priznati neugodnu istinu da 
nije uvijek tako. Ima mnogo katolika koji su prožeti 
duhom protukatoličkim, i koji, poput neharne djece, 
prigovaraju odredbama svete Crkve, krše ih i pre- 
ziru, pokazujući nezadovoljstvo i duh nepokornosti 
prama Papi, Biskupima i svećenstvu, zlobno prosu- 
djujuči svoju vjeru i Crkvu, a često ispričavajući 
pače i hvaleći tudje. Dogadja se i danas ono što je 
već u svoje vrijeme isticao Sv. Tedej Apostol : 
»Psuju ono što ne znaju (1, 10)“. Ne  pohadjajući 
crkve, ne slušaju riječ Božju, zaboravivši ono malo 
nauka kršćanskoga što su naučili u djetinstvu, čita- 
jući svjetovne knjige i novine, u kojima se često ili 
napada ili s porugom govori o Crkvi i vjeri katoli- 
čkoj, i ne uzimajući nikad u ruke katoličkih knjiga 
ili novina, poprimu skroz slobodnjački gotovo ne- 
prijateljski duh prama svojoj vjeri. Tako biva, da se 
često vidi dainovjerci više diže do svoje vjere nego 
li katolik, koji bi morao nada sve cijenili i ponositi 
se ovom velikom milošću da pripada jedinoj spa- 
savajućoj Crkvi. 

Nego još je žalosnije što u sadašnje vrijeme 
proživljujemo, a to je da mnogi i stvarno otpadaju 
od vjere i idu putem krivovjerstva. Istina je, zla je 


uvijek bilo na svijetu, ali je takodjer istiva, da je 
bilo vremena kad se je zlo jače ispoljilo, objesnije 
širilo i razmečalo, a takvo je uvijek ma osobiti na- 
čin bilo vrijeme rata, koji svojim divljaštvom kao 
da razbudi sve niže nagone u čovjeku, otupljujući 
ga za dobro. Bilo je doba, kad su kršćani na stotine 
i tisuće, divnim i svetim oduševljenjem, kao križari, 
išli u rat, da oslobadjaju Svetu Zemlju i Grob Isu- 
sov od nevjernika, a dogodilo se je, da oni koji su 
se vratili, vraćali su se pokvareni, sužnji najgorih 
strasti, noseći sobom u domovinu mnoge opačine, 
što su kasnije bile uzrokom i ter kakvim nevoljama 
u domovini. Tako je i zadnji svjetski rat bio prigo- 
dom velikoj pokvarenosti. Mnogi od vojnika, vra- 
tivši se kući, mjesto da zahvale Bogu, što ih je uš- 
čuvao u strahovitom pokolju, pokazeše se neprija- 
teljima Božjim, te puni krivih načela, kao da izgu- 
biše i strah Božji i sram ljudski, stadoše širiti okolo 
sebe razvratnost. Pomanjkanje straha Božjega, slo- 
bodnjaštvo, koje ne trpi nikakve vlasti, želja za 
uživanjem u nasladama, u neradu i zabavama, poh- 
lepa za novcem, bez smisla i poleta za duhovna 
dobra, proširilo se je svijetom kao zarazna bolest, 
te bismo morali uskliknuti s prorokom : ,Nema ni- 
koga da ozbiljno razmišlja (Jer. 12, 11)“. 

Nu jer se takvo mišljenje i djelovanje protivi 
načelima vječne istine, koju sveta Crkva naučava, 
posljedica je toga, da se ljud! bez savjesti i bez 
ćudoredja bune i nastoje da se odmetnu od Crkve, 
koja osudjuje njihovo življenje, ustajući proti vjeri 
Crkvi i njezinom Glavaru svetom Ocu Papi; tako se 
dogadja drugovdje, tako i medju Slavenima, a i u 
našemu narodu. Najveća je pak žalost i sramota, da 
su kolovodje takve djavolske rabote neki nevrijedni 
svećenici odmetnici. Nije to novost, jer i Lucifer, 
kojega je Bog najviše bio  uzvisio, uzdigao se je 

proti njemu; a Juda, odabran za Apostola, i komu 
je Spasitelj pokazao osobito povjerenje, davši mu 
na čuvanje darove primljene od sljedbenika, posta- 
de izdajicom; Arij, Nestorij, Focije, Hus, Luter, D5- 
linger i toliki drugi bili su žalosni predleče daraš- 
njih odmetnika. Naša je sveta dužnost, da vas, pre- 
dragi, pri ovakvim žalosnim pojavama, sjetimo riječi 
Božanskog Spasitelja, da će doći grabežljivi vuci u 
koži ovčijoj, te da ih se treba čuvati. Jest, i oni 
dolaze tobož kao apostoli ljubavi, kao preporoditelji 
i prosvjetlitelji, govoreći milim riječima ono što zna- 
du da će ugoditi slabosti ljudskoj, baš onako, kako 
su govorili krivi učitelji, o kojim govori Sv. Pavao 
(2. Tim. 4, 3), propovijedajuć mile riječi, laskajući 
ušima slušatelja. 

Nego proti takvima, koji vas smućuju i hoće 
da iskrive Evandjelje Kristovo, mi uzimljemo riječi 
sv. Pavla ,Da dodje i Andjeo s neba, + da vas uči 
drugovačije“ nego li vas uči sv. Katolička Crkva 
»neka je proklet (Gal. I. 8)*. Božanski Spasitelj rc- 
če: ,Jedan je vaš učitelj (Mat. 23, 8)“, to jest Or, 
Sin Božji; a ovaj Učitelj živi u Svetoj Crkvi, i iz- 
van nje nema pravog učitelja, jer kako je On jedini 
»Put, i istina, i život (Iv. 14, 6)“ daleko od Njega, 
dotično od katoličke Crkve, ide se krivim putem, 
živi se u zabludi, nema života. 

A što je dovelo ove nesretnike do toga, da u- 
staju proti vlastitoj majci, koja ih je uzgojila od 
djetinstva, i još uzvisila do svečenićke časti u svo- 
joj službi ? Što je povodom i onima koji ih slušaju, 
da se dadu zavesti na put krivovjerstva ? Gospodin 
Isus iziskuje od svojih sljedbenika samozataju, to 
jest obuzdavanje svojih strasti, kroćenje čutila, prije- 
gor; govori o uskom putu, koji je daleko teži nego 
li široki. A svima ovima je to teško, hoće im se 
slobode, da živu po svojim hirima i zlim sklonosti- 

ma. Oholost života, požuda tjelesna, pohlepa za bla- 
gom i blagostanjem, to je ono što je potaklo sve 
krivovjerce od najstarijih do najnovijih na otpad. 
Nije se moglo ostati dobrim katolikom i udovoljiti 
svojem slavohleplju. niti se je moglo bti čestilim 
svećenikom, a gaziti obvezu svete čisloće, ili da re- 
čemo sa svetim Evandjeljem, nije se moglo služiti 
dvama gospodarima, zato je trebalo prekinuti sa 
strogim načelima katoličke vjere, te uskočiti k onoj 
sekti, koja pogoduje strastima, te može udovoljiti 
slavohleplju, podijeliti časti nevrijednima, uzakoniti 
grešne odnošaje, razvrći sveti vez ženitbeni. A da 
ušutkaju svoju savjest, da opravdaju pred opakima 
i nerazumnima svoje svetogrdno postupanje, siplju 
na vas glas osvađe i pogrde proti Crkvi, Papi, Bi- 
skupima i Svećenstvu, pljujući ono što su do jučer 
sami častili i ljubili. Takvi su bili uvijek Svi krivo- 
vjerci i otpadnici, svi neprijatelji Isukrstovi, kad su 
se od sljedbenika preivorili u progonitelje Crkve i 
pravih: vjernika Isukrstovih. A koja je njihova vjera ? 
Da zavaraju nerazumne ili ugode strastima onih, 
kojima je težak zakon Isusov u katoličkoj Crkvi, 
oni ne zaziru od laži i izmišljotina. Prikazuju se a- 
postolima ljubavi oni, koji na najprostiji način blate 


- svih i sve, što su do jučer ispovijedali; pače i tvor- 


no napadaju na katolike i otimlju im silom crkve. 
Usprkos tome ne priznaju se buntovnicima ni od- 
metnicima, nego hoče da budu smatrani kao pravi 
kršćani, kao da nijesu tako govorili i svi drugi kri- 
vovjerci, kako i sebe hoće da drži dobrim Sinom i 
onaj koji, uskrativ posluh, bježi od oca, jer mu je 
teška pokernost u njegovoj kući. Slijepi su i vodje 
slijepaca ! 

Dok su Apostoli bili neženje, ili su, postavši 
Apostoli, ostavili žene, kako kažu sveti Oci, prama 
riječima Svetog Petra Isusu: ,Eto, mi smo ostavili 

sve i pošli smo za tobom (Mat. 19, 27)“, ovi otpa- 
dnici lažno se poziviju na primjer Apostola, da mo- 
gu svetogrdno živiti u bludnom grijehu oni, koji ni- 
kad ne mogu da sklope zakonite ženitbe na temelju 
obveze nametnute od svete Crkve i svojevoljno od 
njih primljene. Razvrgavaju Ženitbu, usprkos Isuso- 
vom nauku ,Što je Bog združio, čovjek neka ne ra- 
stavlja (Mat. 19, 6)“ rušeći tako istinu vjere o neraz- 
riješivosti sakramentalne ženitbe. Zabacuju i svetu 
ispovijed, govoreći lažno da se vraćaju na običaj u 
prvim vremenima Crkve, i ako znadu da osim javne 
ispovijedi samo za javne grijehe, postojala je i onda 
tajna ispovijed, kao i sada. Takodjer, zabaciv te- 
meljnu istinu o prvenstvu i vlasti Namjesnika Isukr- 
stova sv. Oca Pape, gube vjerski pravac, i padaju 
od jedne bludnje u drugu po riječima Duha Sveto- 
ga: ,Dubina dubinu zaziva (Psal, 41, 7)“. A zapada- 


jući tako u mnogostruko krivovjerstvo, još se bezo- 


brazno pozivlju na vjeru svojih otaca. 

I jest baš nesreća, da dok u drugim narodima 
mnogi potaknuti milošću Božjom, na temelju prou- 
čavanja, vraćaju se natrag k Crkvi i vjeri svoj.hi 
praotaca, mi doživismo, da se neki od Hrvata, kojih 
su se pradjedovi borili kroz vjekove ,za Krst časni 
i slobodu zlatnu“, hoće da se odmetnu od one vjere, 
za koju su njihovi Oci umirali boreći sei proti Tur- 
cima i proti Luterancima; da se dižu proti onoj 
Apostolskoj Stolici, koja je u svako vrijeme poma- 
gala i očinski milovala naš narod, 

,Tko vas sluša, mene sluša (Luk, 10. 16)“, ri- 
ječi su Gospodinove, kojima je Isus postavio Bi- 
skupe, nasljednike Apostola, da njih slušaju sveće- 
nici i vjernici, ali da niskom demagogijom laskaju 
slušateljima, ovi novi sektarci, niječući posluh pra- 


.ma Biskupima, zovu sebe slugama puka, Nu do česa 


neće doći čovjek, koga zaslijepi strast? Juda, zas- 

ljepljen lakomošću, izdade Spasitelja, pogrdiv svoje 
apostolsko zvanje ; Salamun, zasljepljen putenošću, 
gradi oltare krivim bogovima, poslije nege je sagra- 
dio jedinomu Bogu najljepši hram svih vjekova; Ap- 
salom, iz želje za vladanjem, ustaje proti vlastitom 
ccu; pak tako čine | današnji otpadnici, ne_promi- 
šljajuči, da kako poput bezbožnog Arija razdiru ha- 
ljinu Isukrstovu, to jest ruše jedinstvo svete Crkve, 
ujedno zadaju i krvavu ranu svome narodu. Baškad 
nam je potreba jednodušnosti i sloge da stavimo 
čvrste temelje blagostanju svoga naroda i napretku 
domovine, evo novih neprijatelja i domovine i na- 
roda, koji unose razdor i nemir vjerski, najpogubniji 
ođ svih, kao da je malo jada zadalo našemu narodu 
krivovjerstvo protestanske, te bogumilstvo i muha- 
medanstvo, kao što i istočni raskol. A ovakvi naro- 
dni neprijatelji viču za tobož narodnom crkvom, 
nazivajući sebe ipak katolicima, premda je Gospc- 
din Isukrst osnovao jedinu, općenitu Crkvu, za sve 
narode. | da više polaskaju raspaljenom i pretjera- 
nom narodnom čuvstvu, bune proti Svetom Ocu Papi, 
Ocu svih vjernika, kao tudjinu, koji nije tudjin mi- 
lijonima, ni Nijemaca, ni Engleza, ni Iraca, ni Ame- 
rikanaca, ni Poljaka, ni drugih latinskih i nelatin- 
skih naroda. Lažu, uvjereni da lažu, prikazujući Papu 
neprijateljem ili ortakom dušmana naše domovine. 
Tješimo se, nadom da će proći i ova kušnja 
našega naroda; da će ovih neprijatelja Krstovih ne- 
stati kao pljeve,ili prašine, koju vjetar odnosi (Psal. 
1, 4); da će bura olrgnuti samo ono, što je gnjilo, 
jer se još nije dogodilo, da je krepostan katolik prc- 
šao ka krivovjercima ili na smrti pokajao se što je 
katolik i promjenio vjeru, ali se je dogodilo, da su 
se mnogi otpadnici obratili ili, kao Lutcr i Voltaire, 
kukavno očajali, Pitajte one, koji otpadoše od Cr- 
kve, bili svećenici ili svjetovnjaci, kako su prije ot- 

pada živili, kako su vršili Svoje svećeničke ili krš- 
ćanske dužnosti, kako su opsluživali zapovijedi Bo- 
žje, osobito četvrtu, šestu | sedmu, a suviše pazite 
kako živu u odmetništvu, i tad »PO njihovim plodc- 
vima poznat ćete ih (Mat, 7, 16)“. 

A vi, predragi, da Vam rečem sa Sv. Petrom, 
»budite trijezni“, živući po Božjim zapovjedima, ,i 
bdijte“, čuvajući se svih zavoditelja i zasjeda, što 
ih sluge sotone spremaju sinovima Božjim, »jer vaš 
neprijatelj djavao, kao ričući lav, obilazi tražeći da 
koga proždre: njemu se opirite jaki u vjeri (I. Petr. 
5, 8-9)“. Ljubite i nada sve cijenite_milost prave 
vjere, u kojoj ste se rodili i uzgojili, jer je ona naj- 
veće blago, temelj kreposnog življenja na ovom, a 
vječnog blaženstva na drugom svijetu. Nije vjera 
kakva igračka, da se odbacuje, kad ti dosadi, ili da 
se promijeni kao košulja, prama hirima, za inad, 
prkos, prama zemaljskom probitku. Kakva vjera, ta- 
kvo življenje, takva prosvjeta pojedinca i cijelog 
naroda ! 

Usto molimo i molimo mnogo, da Bog dragi 
očuva naš narod i našu domovinu od svakoga kri- 
vovjerstva; molimo za Svetog Oca Papu i za Crkvu 
Božju, da se raspali u vjernicima žar vjere, da kra- 
ljuje istina, da vlada pravda, da svih spaja prava 
kršćanska ljubav; molimo da se Bog udostoji po- 
niziti i obratiti neprijatelje Svete Crkve, da nestane 
rovarenja, nesloge, sablazni i progonstva, a zavlada 
pravo jedinstvo, da bude ,jedan ovčinjak i jedan 
pastir (Iv. 10, 16)«. 

Neće nestati Crkve Božje, ali je nestalo i sil- 
nika i naroda, koji su se odmetnuli od Crkve Bo- 
žje. A da se to ne dogodi i našemu narodu, nastoj- 
mo ustrajnom molitvom i dobrim djelima, da zaslu- 
žimo milost ustrajnosti, a da ujedno, navlastito kroz 
ovo korizmeno vrijeme, dademo zadovoljštinu Pravdi 

Božjoj za sve uvrede što se nanašaju Bogu u na- 
šemu narodu, 

Da ove moje pastirske opomene urode obilnim 
plodom, od sveg srca udijeljujem vam svima svoj 
pastirski blagoslov u Ime + Oca i % Sina i Duha + 
Svetoga. Amen. 

U Šibeniku, na blagdan Očišćenja Bl. Djevice 
Marije, 2 veljače 1928. 

T Fr. JEROLIM 
Biskup, Admin. Apost. 


Br. 470 i 3i9/AA. 


Dušobrižnici će pročitati i rastumačiti svojim 
vjernicima ovaj pastirski list u prvu korizmenu ne- 
djelju, na 26 veljače, a i u druge blagdane prama 
potrebi. 

